AN COIMISIÚN EORPACH An Bhruiséil,29.6.2022 COM(2022) 289 final TEACHTAIREACHT ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE



Tuarascáil 2022 maidir leis an bhfadbhreathnaitheacht straitéiseach an t-aistriú glas agus an t-aistriú digiteach sa chomhthéacs geopholaitiúil nua a nascadh le chéile



I.Réamhrá Tá athruithe geopholaitiúla ó bhonn ag tarlú ar domhan, lena dtreisítear meigithreochtaí a bhfuil tionchar acu cheana féin ar an Aontas. Na himpleachtaí a bhaineann le hionsaí míleata na Rúise i gcoinne na hÚcráine, lena n-áirítear fuinneamh, bia, geilleagar, slándáil, cosaint agus an gheopholaitíocht, is léir go ndéanfaidh siad difear do bhealach na hEorpa chun aistrithe cothroma glas agus digiteach a bhaint amach. Mar sin féin, ní chuirfear an tAontas Eorpach ar atreo óna chuspóirí fadtéarmacha leis na dúshláin sin ná le dúshláin eile amach anseo. Leis an tacar beartas ceart, d’fhéadfadh siad feidhmiú mar chatalaíoch chun dlús a chur leis na cuspóirí sin a bhaint amach. I ndeireadh na dála, d’fhéadfadh an méid sin ár gcuid athléimneachta agus uathrialach straitéisí oscailte a chothú, i réimsí éagsúla, ó fhuinneamh, bia, slándáil agus soláthairtí criticiúla – lena n-áirítear amhábhair a bhfuil gá leo do na haistrithe – go teicneolaíochtaí ceannródaíocha. I gcomhthéacs an chúlra gheopholaitiúil sin, agus ag baint leas as cleachtas fadbhreathnaitheachta lánfheidhme, cuirtear i láthair i dTuarascáil um Fhadbhreathnaitheacht Straitéiseach 2022 machnamh straitéiseach réamhbhreathnaitheach maidir leis na hidirghníomhaíochtaí idir an t-aistriú glas agus an t-aistriú digiteach. Tá an dá cheann acu ar bharr chlár oibre polaitiúil an Aontais agus beidh iarmhairtí ollmhóra ag a n-idirghníomhú amach anseo. An rath a bheidh orthu, beidh sé ríthábhachtach chun Spriocanna Forbartha Inbhuanaithe na Náisiún Aontaithe a bhaint amach. Cé nach ionann iad agus go bhfuil siad faoi réir dinimic shonrach, is ceart grinnscrúdú níos dlúithe a dhéanamh ar a nascadh– i.e. an inniúlacht atá acu a chéile a threisiú. Ní tharlóidh an t-aistriú glas gan na spriocanna agus na beartais a leagtar amach sa Chomhaontú Glas don Eoraip, straitéis thrasghearrtha chun an aeráidneodracht a bhaint amach agus chun an díghrádú comhshaoil a laghdú faoi 2050. Go dtí le déanaí, chuaigh an t-aistriú digiteach ar aghaidh gan ach breithnithe inbhuanaitheachta teoranta ina leith. Chun fo-iarmhairtí díobhálacha a laghdú agus chun leas a bhaint as a acmhainneacht iomlán chun inbhuanaitheacht chomhshaoil, shóisialta agus eacnamaíoch a chumasú, teastaíonn cumadh beartais cuí agus rialú cuí ón aistriú digiteach, mar a léirítear sa Chompás Digiteach agus sa phacáiste ‘Oiriúnach do 55’. Ar an gconair i dtreo 2050, beidh an nascadh ag brath ar an gcumas teicneolaíochtaí atá ann cheana agus teicneolaíochtaí nua a chur in úsáid ar scála, chomh maith le ar fhachtóirí éagsúla geopholaitiúla, sóisialta, eacnamaíocha agus rialála. Bunaithe ar an anailís a rinneadh orthu, sainaithnítear sa Teachtaireacht seo 10 bpríomhréimse ina mbeidh gá le gníomhaíocht. Tá gá le cur chuige cuimsitheach, dírithe ar an todhchaí agus straitéiseach i leith na n-aistrithe nasctha, lena n-aithnítear a nádúr bunúsach geopholaitiúil, chun a sineirgí a threisiú tuilleadh agus chun aghaidh a thabhairt ar ábhair teannais. II.Sineirgí agus teannas idir an t-aistriú glas agus an t-aistriú digiteach D’fhéadfadh príomhról a bheith ag teicneolaíochtaí digiteacha maidir le haeráidneodracht a bhaint amach, an truailliú a laghdú agus an bhithéagsúlacht a athbhunú. Trí ionchuir a thomhas agus a rialú, le huathoibriú méadaithe, d’fhéadfadh teicneolaíochtaí amhail an róbataic agus idirlíon na rudaí nithiúla feabhas a chur ar éifeachtúlacht acmhainne agus solúbthacht na gcóras agus na ngréasán a neartú. D’fhéadfaí dlús a chur leis an dul chun cinn i dtreo geilleagar níos ciorclaí agus na hinbhuanaitheachta iomaíche le bainistíocht sonraí blocshlabhra-bhunaithe atá fuinneamhéifeachtúil ar feadh shaolré agus slabhra luachra táirgí agus seirbhísí. D’fhéadfadh teicneolaíochtaí digiteacha tacú freisin le faireachán, tuairisciú agus fíorú na n-astaíochtaí gás ceaptha teasa le haghaidh na praghsála carbóin. Cumasaítear le pasanna táirgí digiteacha inrianaitheacht fheabhsaithe ábhar, inrianaitheacht comhpháirte agus inrianaitheacht ó cheann go ceann agus déanfaidh siad sonraí níos inrochtana, rud atá ríthábhachtach do shamhlacha inmharthana ciorclacha gnó. D’fhéadfadh leathchúplaí digiteacha an nuálaíocht agus dearadh na bpróiseas, na dtáirgí nó na bhfoirgneamh níos inbhuanaithe a éascú. Éascófar leis an ríomhaireacht chandamach ionsamhlúcháin atá róchasta le haghaidh ríomhairí clasaiceacha. Teicneolaíochtaí sonraí spásbhunaithe a chuireann faisnéis fíor-ama domhanda ar fáil, déanann siad faireacháin i dtreo na hinbhuanaitheachta. Le comhroinnt sonraí agus cluichiú, d’fhéadfaí rannpháirtíocht an phobail i stiúradh na n-aistrithe agus i gcomhchruthú na nuálaíochtaí a mhéadú. Athrófar an earnáil dhigiteach freisin tríd an aistriú glas a shaothrú. Beidh tábhacht ag baint le foinsí in-athnuaite, hidrigin in-athnuaite, fuinneamh núicléach (lena n-áirítear mion-imoibreoirí modúlacha) agus teicneolaíocht chomhleá núicléach i gcomhthéacs riachtanais fuinnimh atá ag dul i méid san earnáil dhigiteach. Trí bheartais a chothú atá dírithe ar neodracht aeráide agus éifeachtúlacht fuinnimh le haghaidh ionad sonraí agus bonneagar néalríomhaireachta faoi 2030, lena n-áirítear trína n-éileamh leictreachais a chomhlíonadh le fuinneamh gréine nó gaoithe, tacófar le teicneolaíochtaí sonraíbhunaithe a ghlasú, amhail anailísíocht ar mhórshonraí, an blocshlabhra, agus idirlíon na rudaí nithiúla. Mar sin féin, d’fhéadfadh dúshlán a bheith i gceist de bharr na moilleanna atá ann le húsáid na hacmhainne giniúna in-athnuaite agus an bhonneagair. Trí phleanáil níos fearr a dhéanamh ar shuíomh agus trí theicneolaíochtaí oiriúnacha a úsáid, d’fhéadfaí athúsáid a dhéanamh ar an teas a tháirgeann lárionaid sonraí in earnálacha treasacha. Cuideoidh maoiniú inbhuanaithe le hinfheistíochtaí aeráidneodracha a shlógadh san earnáil dhigiteach. D’fhéadfadh dearadh níos fearr, samhlacha gnó agus patrúin táirgthe atá níos ciorclaí a bheith ina gcuidiú chun dramhaíl leictreonach a laghdú. Ó thaobh an éilimh de, beidh tomhaltas agus cleachtais na ngnólachtaí agus na saoránach tábhachtach chun ídiú fuinnimh a laghdú agus teicneolaíochtaí digiteacha á n-úsáid acu. Mura ndéantar teicneolaíochtaí digiteacha níos fuinneamhéifeachtúla, cuirfear leis an méid fuinnimh a úsáidfear go forleathan. Is í an teicneolaíocht faisnéise agus cumarsáide (TFC) is cúis le 5-9 % d’úsáid leictreachais ar fud an domhain le thart ar 3 % d’astaíochtaí gás ceaptha teasa. Tá éagsúlachtaí suntasacha sna meastacháin sin mar thoradh ar easpa creata comhaontaithe chun tionchar comhshaoil an digitithe a thomhas, lena n-áirítear éifeachtaí athfhillteacha. Léirítear i staidéir, áfach, go leanfaidh an t-éileamh ó líonraí, lárionaid sonraí agus criptea-shócmhainní de bheith ag fás, arna spreagadh ag an méadú ar úsáid gairis tomhaltóirí agus táirgeadh na ngaireas sin, de bharr ídiú cumhachta TFC. Tiocfaidh méadú freisin ar ídiú cumhachta mar gheall ar an úsáid mhéadaithe a bhainfear as ardáin ar líne, innill chuardaigh, coincheapa réaltachta fíorúla amhail an mheiteachruinne, agus ardáin cheoil nó fís-sruthaithe. Ar an taobh eile, d’fhéadfaí an lorg foriomlán ar TFC a laghdú leis an gcéad ghlúin eile de shliseanna ísealchumhachta agus de theicneolaíochtaí nascachta níos éifeachtúla (5G agus 6G, líonraí atá á gcumhachtú leis an intleacht shaorga). Tiocfaidh teannas eile chun cinn i ndáil le dramhaíl leictreonach agus le loirg chomhshaoil na dteicneolaíochtaí digiteacha. Tá spleáchas níos mó ar fhearais leictreonacha, ar ghutháin agus ar threalamh ríomhaireachta ag cur dlús le táirgeadh dramhaíola leictreonaí ar fud an domhain, rud a d’fhéadfadh 75 milliún tona a shroicheadh faoi 2030. Ní dhéantar cóireáil ná athchúrsáil chuí ach ar 17.4 % de sin san Aontas faoi láthair, agus tá méadú 2.5 milliún tona ag teacht ar tháirgeadh dramhaíola leictreonaí an Aontais in aghaidh na bliana ag an am céanna. Gan beartais chuí a bheith ann, beidh gá le hathnuachan trealaimh ar scála mór gach am a aistrítear go caighdeáin nó go teicneolaíochtaí nua. Mar shampla, éileoidh 5G agus 6G ar úsáideoirí trealamh a athsholáthar chun tairbhe iomlán a bhaint astu, mar nach mbeadh na fóin chliste, na táibléid, agus na ríomhairí ach comhoiriúnach go siarghabhálach. Leis an dul chun cinn sa digiteáil, méadófar úsáid an uisce freisin, e.g. le haghaidh ionaid sonraí fuaraithe nó monarú slise. Eascraíonn ábhair imní chomhshaoil agus eiticiúla as mianadóireacht agus próiseáil na n-amhábhar atá riachtanach don aistriú. Ar deireadh, beidh tionchar ag rioscaí aeráide agus comhshaoil ar shaolré agus ar fheidhmiú bonneagar digiteach criticiúil. Sna 30 bliain amach romhainn, d’fhéadfadh sé go dtiocfadh ardú 60 % ar chostas an damáiste de dheasca teagmhas adhaimsire ar fud an Aontais . Ar an iomlán, má dhéantar iad a rialú i gceart, is féidir le teicneolaíochtaí digiteacha geilleagar agus sochaí a chruthú atá neodrach ó thaobh na haeráide de agus tíosach ar acmhainní, chun úsáid fuinnimh agus acmhainní a laghdú i bpríomhearnálacha eacnamaíocha agus iad féin a dhéanamh níos tíosaí ar acmhainní. III Teicneolaíochtaí criticiúla don nascadh Is iad na hearnálacha fuinnimh, iompair, tionscail, foirgneamh, agus talmhaíochta na hearnálacha is mó a astaíonn gás ceaptha teasa san Aontas. Dá bhrí sin, chun go n-éireoidh le nascadh, tá sé ríthábhachtach a lorg a laghdú, mar a shamhlaítear freisin sa phacáiste ‘Oiriúnach do 55’, agus a n-athléimneacht a neartú. D’fhéadfadh sé go mbeadh sé níos deacra, áfach, drochthionchar na n-earnálacha sin ar an gcomhshaol a laghdú gan na teicneolaíochtaí agus na beartais iomchuí. Is fíor sin go háirithe ar an leibhéal domhanda, toisc go mbeidh níos mó bia, táirgí tionsclaíocha, fuinnimh, tithíochta, soghluaisteachta agus uisce ag teastáil ó dhaonra réamh-mheasta de 9.7 billiún duine faoi 2050 le meánioncam níos airde. Go dtí 2030, is ó theicneolaíochtaí atá ar fáil inniu a thiocfaidh an chuid is mó de na laghduithe in astaíochtaí CO2. Mar sin féin, cumasófar neodracht aeráide agus ciorclaíocht faoi 2050 trí theicneolaíochtaí nua a fhorbairt, teicneolaíochtaí atá faoi láthair ag an gcéim thurgnamhach, léirithe nó fréamhshamhlacha.. Áirítear leis sin teicneolaíochtaí digiteacha éagsúla a d’fhéadfadh nascadh a chothú ar fud na n-earnálacha go léir. 1.An fuinneamh a dhigitiú Mar thoradh ar ionsaí míleata na Rúise i gcoinne na hÚcráine, tá níos mó tábhachta anois le gnéithe geopholaitiúla an aistrithe chuig fuinneamh glan, agus cuireadh béim ar an ngá atá le dlús a chur leis agus le bheith i gcomhar le chéile chun córas fuinnimh níos athléimní agus fíor-Aontas Fuinnimh a bhaint amach.n. Tá roghanna uaillmhianacha curtha ar aghaidh ag an Aontas chun an tionchar atá ag praghsanna arda fuinnimh ar thomhaltóirí (go háirithe iad sin atá i mbaol bochtaineacht fuinnimh) agus ar an tionsclaíocht a mhaolú agus chun slándáil sholáthar fuinnimh an Aontais a neartú. Sa mheántéarma, is é an réiteach is costéifeachtaí chun spleáchas an Aontais ar bhreoslaí iontaise a laghdú córas comhtháite AE atá bunaithe den chuid is mó ar fhuinneamh glan a tháirgeadh, soláthairtí fuinnimh a éagsúlú, chomh maith le coigiltis fuinnimh agus éifeachtúlacht fuinnimh a mhéadú i ngach earnáil. Mar shampla, dhéanfadh cur chun feidhme iomlán an phacáiste ‘Oiriúnach do 55’ ídiú gáis an Aontais a laghdú 30 % faoi 2030. Tá an méid sin níos ábhartha fós mar go méadófar an t-éileamh ar fhuinneamh le dul chun cinn na n-aistrithe nasctha. Is féidir leis an digitiú slándáil fuinnimh an Aontais a neartú. Is féidir le teicneolaíochtaí digiteacha tacú le sreabha níos éifeachtúla d’iompróirí fuinnimh agus idirnascacht idir na margaí a mhéadú. Is féidir leo na sonraí is gá a sholáthar chun an soláthar agus an t-éileamh a mheaitseáil ar leibhéal níos imdhealaithe agus gar don fhíor-am. Is féidir tuar na táirgeachta agus an éilimh fuinnimh a fheabhsú le teicneolaíochtaí digiteacha, braiteoirí núíosacha, sonraí satailíte agus blocshlabhra. D’fhágfadh sé sin go bhféadfadh eangacha cliste an t-ídiú a chur in oiriúint do dhálaí aimsire a dhéanfadh difear do tháirgeadh fuinnimh in-athnuaite athraithí. Leis sin, beifear in ann bainistiú agus dáileadh éifeachtach a dhéanamh ar an bhfuinneamh in-athnuaite, malartú trasteorann a éascú agus bristeacha a sheachaint. Leis an digitiú, tabharfar cumhacht do dhaoine agus do ghnólachtaí, rud a chuirfidh ar a gcumas an t-ídiú a aistriú chuig foinsí fuinnimh ghlais, an tomhaltas a choigeartú, nó fiú trádáil a dhéanamh ar fhuinneamh. Is féidir le ‘fuinneamh mar sheirbhís’ agus seirbhísí fuinnimh nuálacha sonraíbhunaithe ar an mbealach a mbíonn soláthróirí fuinnimh agus tomhaltóirí ag idirghníomhú a athrú. Ina theannta sin, is féidir le micreangacha agus le heangacha féineagraithe a bheith ina mbealach ón mbun aníos chun an córas fuinnimh a bhainistiú. Chun athléimneacht i gcoinne bagairtí hibrideacha a mhéadú, beidh gá le hacmhainneachtaí cibearshlándála feabhsaithe agus córais chumarsáide shlána, uathrialacha agus uileláithreacha chun na córais fuinnimh a dhigitiú, amhail nascacht shlán spásbhunaithe. 2.Iompar níos glaise le teicneolaíochtaí digiteacha a chumasú

In éineacht le fás daonra agus caighdeáin mhaireachtála níos airde, leanfaidh an t-éileamh ar iompar de bheith ag fás. Ar fud an domhain, d’fhéadfadh méadú faoi thrí, beagnach, teacht ar iompar paisinéirí idir 2015 agus 2050. San Aontas, meastar go dtiocfaidh méadú thart ar 21 % ar iompar paisinéirí de bhóthar agus go dtiocfaidh méadú 45 % ar iompar lastais faoi 2050, d’ainneoin na n-iarrachtaí chun níos mó tráchta a aistriú go modhanna eile amhail iompar d’iarnród nó iompar ar uisce.. Beidh tionchar ag an uirbiú, ag feasacht mhéadaithe na dtomhaltóirí, ag costais athraitheacha na roghanna iompair inbhuanaithe (atá sách ard i láthair na huaire) agus ag samhlacha nua gnó (lena n-áirítear i dtaca le bainistiú shlabhra an tsoláthair) ar an earnáil freisin. Ina theannta sin, féadfaidh an digitiú dlús breise a chur le hibridiú an ionaid oibre, rud a dhéanfaidh difear do shoghluaisteacht áitiúil agus trasteorann na n-oibrithe. I dteannta na dteicneolaíochtaí digiteacha, le feidhmeanna níos leithne maidir le ceallraí den chéad ghlúin eile, beifear in ann an tsoghluaisteacht a athrú go mór i dtreo na hinbhuanaitheachta. Baineann sé seo le modhanna éagsúla iompair, lena n-áirítear paisinéirí agus lasta, trucailí tromshaothair, nó eitlíocht. Mar shampla, d’fhéadfadh aerárthaí leictreacha aerfoirt bheaga réigiúnacha a nascadh ar fud an Aontais. An bainistiú a dhéanfar ar an éileamh breise ar leictreachas ón iompar, ar leictriú díreach agus ar olltáirgeadh breoslaí in-athnuaite agus ísealcharbóin do na hearnálacha atá deacair a dhícharbónú, amhail eitlíocht agus uisce-iompartha, ní mór é a mheaitseáil leis an bhfeabhas a chuirfear ar éifeachtúlacht fuinnimh feithiclí leictreacha. Éilíonn sé freisin cur chuige córas-leibhéal do chomhtháthú braiteoirí, cumhacht ríomhaireachta agus ard-bhogearraí. Is féidir úsáid sonraí ó fheithiclí agus a dtimpeallacht barrfheabhsaithe a dhéanamh ar luchtú. D’fhéadfadh luchtú déthreoch solúbthacht a sholáthar d’eangacha leictreachais cliste, tacú le comhtháthú an fhuinnimh in-athnuaite agus a úsáid a uasmhéadú. Ina theannta sin, i gcomhar le seirbhísí spásbhunaithe, is féidir leis an digitiú tacú le réitigh iontaofa le haghaidh soithí agus feithiclí nasctha agus uathoibrithe (lena n-áirítear soithí uathrialacha) agus feithiclí, rud a chuirfidh le héifeachtúlacht mhéadaithe an bhainistithe tráchta agus le hídiú breosla níos ísle. Is féidir le dearaí turgnamhacha amhail leapacha tástála nó saotharlanna beo, lenar féidir réitigh shoghluaisteachta a thástáil i bhfíorthimpeallacht, cabhrú le tuiscint níos fearr a fháil ar riachtanais na n-úsáideoirí deiridh. Is féidir le leathchúplaí digiteacha feithiclí sonraí iomlána a sholáthar faoi fheidhmíocht fíor-ama, stair seirbhíse, cumraíocht, páirteanna athsholáthair, nó baránta. Beidh gá le hinfheistíochtaí móra chun teicneolaíochtaí agus bonneagair nua a fhorbairt, mar aon le rochtain ar theicneolaíochtaí digiteacha éagsúla amhail an intleacht shaorga, néal agus leathsheoltóirí. Thairis sin, d’fhonn mais chriticiúil a bhaint amach agus spleáchas ar ghníomhaithe móra ceannasacha a sheachaint, beidh ar ghníomhaithe san earnáil comhpháirtíochtaí a thógáil, infheistíochtaí a chomhthiomsú, agus comhchaighdeáin, bonneagair, ardáin agus creataí rialachais a chomhaontú. Beidh sé ríthábhachtach freisin glacadh go sóisialta le feithiclí uathrialaitheacha agus inrochtaineacht a bhaineann le costais. Cuirfidh an digitiú agus an intleacht shaorga borradh freisin faoi theacht chun cinn réitigh soghluaisteachta ilmhódúla níos éifeachtúla, trí gach modh a chomhcheangal in aon ardán idir-inoibritheach amháin, amhail ‘soghluaisteacht mar sheirbhís’ nó ‘iompar mar sheirbhís’. D’fhéadfadh sé sin éifeachtúlacht, rogha an tomhaltóra, inrochtaineacht, agus inacmhainneacht a mhéadú, go háirithe maidir le hiompar poiblí. Ina theannta sin, cuirfidh ardáin dhigiteacha borradh faoi roghanna eile amhail comhthiomsú agus comhroinnt. Tá an teicneolaíocht dhigiteach ríthábhachtach freisin chun a áirithiú go dtiocfaidh seirbhísí nasctha soghluaisteachta ilmhódúla chun cinn i gcathracha, chomh maith le réigiúin iargúlta agus réigiúin tuaithe, ionas gur féidir le saoránaigh agus gnólachtaí rochtain a fháil ar roghanna éagsúla le haghaidh iompar paisinéirí agus lasta araon, agus rogha a dhéanamh idir na roghanna sin. Ina theannta sin, is féidir le teicneolaíochtaí agus réitigh nua atá bunaithe ar an intleacht dhigiteach agus ar an intleacht shaorga le hastaíochtaí ísle, amhail ladrainn, raon leathan feidhmeanna agus seirbhísí nua a chur ar fáil, ó sheachadadh earraí go cúnamh leighis. Chuige sin, beidh gá le hidir-inoibritheacht bhreise idir modhanna, oibreoirí agus ardáin éagsúla, agus nascacht uileláithreach. Go háirithe, cabhróidh rochtain níos fearr agus níos leithne ar shonraí soghluaisteachta le húdaráis phoiblí faireachán a dhéanamh ar ghníomhaíochtaí iompair, ar bhonneagar agus ar sheirbhísí agus iad a phleanáil agus an soláthar agus an t-éileamh a mheaitseáil ar bhealach níos fearr ar chostas níos ísle agus le tionchar níos ísle ar an gcomhshaol. Tá rochtain ar shonraí ríthábhachtach freisin chun bainistiú tráchta a fheabhsú agus chun rogha níos leithne de réitigh soghluaisteachta inbhuanaithe a thabhairt do chustaiméirí agus do ghnólachtaí. 3.Neodracht aeráide an tionscail a spreagadh trí theicneolaíochtaí digiteacha Chun bheith ar an mbóthar ceart i dtreo na haeráidneodrachta in 2050, beidh ar thionscal an Aontais a astaíochtaí CO2 a laghdú 23 % i gcomparáid le 2015 cheana féin faoi 2030. Is í earnáil na tionsclaíochta is cúis le tuairim is 37 % den ídiú iomlán fuinnimh deiridh agus tuairim is 20 % d’astaíochtaí gás ceaptha teasa. Tá 4 thionscal ann atá dian ar fhuinneamh – cruach, stroighin, ceimiceáin, laíon agus páipéar – agus is ionann iad agus thart ar 70 % de na hastaíochtaí iomlána CO2 an domhain. Is iad na húsáideoirí is mó fuinnimh tionscail san Aontas iad. Beidh tábhacht ag baint le teicneolaíochtaí digiteacha chun soláthar agus éileamh úsáideoirí móra fuinnimh thionsclaíoch a bhainistiú i gcóras ina mbeidh foinsí éagsúla agus bunábhar éagsúil. D’fhéadfadh méadair chliste, lena n-áirítear fomhéadair, agus braiteoirí éifeachtúlacht fuinnimh a mhéadú, trí fhaisnéis fíor-ama faoin ídiú a sholáthar agus trí chur leis na huirlisí bainistithe fuinnimh. Feabhsóidh rialú maoirseachta, anailísíocht ar mhórshonraí agus córais fála sonraí éifeachtúlacht na bpróiseas tionsclaíoch chomh maith le sonraí próisis chun cinntí níos cliste a dhéanamh. Cuideoidh leathchúplaí digiteacha le feabhas a chur ar dhearadh córais, tástáil táirgí nua, cothabháil choisctheach a áirithiú, saolré an táirge a mheasúnú, agus na hábhair is fearr is féidir a roghnú. Cuideoidh optamú sonraí-bhunaithe le hábhair atá ann cheana a fheabhsú, le roghanna malartacha níos glaise a fhorbairt, agus lena saolré a fhadú. Soláthraíonn faireachán agus rianú faisnéis faoi ábhair nó faoi pháirteanna a úsáidtear i dtáirgí, rud a d’fhéadfadh an chiorclaíocht a threisiú trí chothabháil níos fearr agus athchúrsáil lúb iata ar ardchaighdeán. Beidh ról tábhachtach le himirt freisin ag comhtháthú na déantúsaíochta, na dteicneolaíochtaí digiteacha agus ardteicneolaíochtaí eile, amhail an róbataic nó priontáil 3D agus priontáil 4D. Chun go nglacfaidh an earnáil thionsclaíoch le réitigh dhigiteacha, is gá leibhéil níos airde ullmhachta teicneolaíochta agus cibearshlándála chun sonraí na bpróiseas tionsclaíoch agus sláine a bhfeidhmithe a chosaint. 4.Foirgnimh a ghlasú leis an digitiú Spreagfaidh treochtaí déimeagrafacha agus uirbiú an t-éileamh ar fhoirgnimh. Tiocfaidh méadú faoi dhó ar stoc foirgneamh an domhain faoin mbliain 2060 mar gheall ar fhás an daonra. San Aontas, b’fhéidir go sroichfeadh líon na ndaoine atá ina gcónaí i réigiúin uirbeacha agus idirmheánacha den chuid is mó 80 % faoi 2050. Beidh teaghlaigh níos lú ann freisin, agus is dócha go n-ídeoidh siad níos mó fuinnimh in aghaidh an duine ná mar a ídeoidh teaghlaigh níos mó. Cuirfidh na treochtaí sin, atá ar aon dul le húsáid fearas digiteach le haghaidh cianoibre, oideachais, maireachtáil chliste nó neamhspleách, leis an ídiú fuinnimh i bhfoirgnimh. San Aontas, is san earnáil sin atá 40 % den ídiú fuinnimh faoi láthair, agus tá 75 % den stoc foirgneamh neamhéifeachtúil ó thaobh fuinnimh de. D’fhonn neodracht aeráide a bhaint amach agus tairbhí suntasacha a bhaint amach ó thaobh an neamhthruaillithe de, ní mór gan aon astaíochtaí a bheith ag baint le foirgnimh nua faoi 2030 agus beidh gá an cúigiú cuid de na foirgnimh atá ann cheana a iarfheistiú.. Chun neodracht aeráide a bhaint amach san earnáil, bheadh gá le roghanna malartacha inbhuanaithe, amhail teaschaidéil, a chur in ionad téamh breosla iontaise, an lorg carbóin ó úsáid uisce a laghdú agus feidhmíocht fuinnimh fhoriomlán a fheabhsú, agus ag an am céanna a áirithiú go mbeidh réitigh ar fáil do chách. Cuirfidh sé sin le cuspóir an Aontais 35 milliún foirgneamh atá neamhéifeachtúil ó thaobh fuinnimh de a athchóiriú faoi 2030.. D’fhéadfadh foirgnimh chliste agus méadair chliste na spriocanna sin a bhaint amach agus dul i ngleic le bochtaineacht fuinnimh. Faoi 2030, d’fhéadfadh samhaltú faisnéise éifeachtúlacht fuinnimh agus uisce na hearnála a mhéadú tuilleadh, trí anailís fhadtéarmach a chur ar fáil ar roghanna deartha i dtógáil agus in úsáid foirgneamh. Le hinfhaighteacht sonraí anaithnide, fearais chliste, chomh maith le hiompraíocht na dtomhaltóirí, beifear in ann infheistíochtaí spriocdhírithe a dhéanamh in athchóiriú. Beidh gá le logleabhair dhigiteacha agus anailís saolré chun faisnéis maidir le hastaíochtaí ar feadh an tsaoil a mheasúnú, a thuairisciú, a stóráil agus a rianú, agus cabhróidh siad le tionchar na n-ábhar ar an gcomhshaol a laghdú agus le húsáid ábhar tocsaineach a chosc. D’fhéadfadh leathchúplaí digiteacha athrú a dhéanamh ar an gcaoi a ndéantar pleanáil, faireacháin agus bainistiú ar spásanna uirbeacha. D‘fhéadfadh laghdú ar astaíochtaí uirbeacha, éifeachtúlachtaí méadaithe acmhainní agus caighdeán maireachtála, úsáid níos fearr as spás tógála a bheith mar thoradh air sin, agus d’fhéadfadh foirgnimh a bheith níos athléimní ó thaobh eachtraí guaiseacha de. 5.Talmhaíocht níos cliste agus níos glaise Tabharfar dúshlán d’athléimneacht thalmhaíocht an Aontais agus dá chonair i dtreo na hinbhuanaitheachta le géarchéimeanna aeráide agus comhshaoil, le hathruithe sa déimeagrafaíocht agus leis an éagobhsaíocht gheopholaitiúil. Gan ghníomhaíocht bheartais, d’fhéadfadh méadú 15-20 % teacht ar astaíochtaí domhanda talmhaíochta faoi 2050. Faoin am sin, meastar go mbeidh 10 % den limistéar domhanda atá oiriúnach do bharraí agus do bheostoic faoi láthair neamhoiriúnach ó thaobh na haeráide de. Tiocfaidh bagairtí eile chun cinn don bhithsféar, don uisce, don ithir nó don bhithéagsúlacht. Sa chomhthéacs geopholaitiúil nua, is gá don Aontas a spleáchas ar allmhairiú beatha, leasachán, agus ionchur eile a laghdú. Ní mór dó sin tarlú gan an bonn a bhaint de tháirgiúlacht, de shlándáil bia nó de ghlasú na hearnála, agus aghaidh á thabhairt ar neamhshlándáil bia i dtíortha ísealioncaim comhpháirtíochta. Má dhéantar teicneolaíochtaí digiteacha a chur chun feidhme go héifeachtach, féadfar feirmeoireacht níos cliste agus níos glaise a chumasú. Le méadú ar an mbraiteacht digiteach in-situ (chun cóireálacha a chur in oiriúint do dhálaí sonracha) agus seirbhísí spásbhunaithe de chuid an Aontais, d’fhéadfadh laghdú teacht ar úsáid uisce, lotnaidicídí, leasachán, agus fuinnimh, rud a rachaidh chun tairbhe do shláinte an duine agus sláinte ainmhithe. Leis na leathchúplaí digiteacha, cuirfear sonraí ar fáil chun éagsúlú táirgí a bhainistiú agus bainfear leas as an mbithéagsúlacht chun rialú lotnaidí a athdhearadh. Is féidir leis an ríomhaireacht chandamach, in éineacht leis an mbithfhaisnéisíocht agus leis an ngéanómaíocht plandaí, cur leis an dtuiscint ar na próisis bhitheolaíocha agus cheimiceacha is gá chun lotnaidicídí agus leasacháin a laghdú. D’fhéadfaí an táirgeadh áitiúil a chur chun cinn agus ciorcaid ídithe a ghiorrú le hardáin dhigiteacha lena n-éascaítear dáileadh áitiúil agus lena seachnaítear an dramhaíl bia. D’fhéadfaí inrianaitheacht agus trédhearcacht a mhéadú le sonraí satailíte, le braiteoirí, leis an mblocshlabhra agus le sonraí feadh an tslabhra luacha. D’fhéadfaí comhoibriú cóir sa slabhra luacha a neartú agus margaí éifeachtúla a chruthú le hardáin dhigiteacha talmhaíochta oscailte lena gcuirtear ar fáil bonn don chomhroinnt shlán agus iontaofa sonraí agus seirbhísí digiteacha. Beidh costais níos ísle suiteála agus cothabhála agus níos mó nascachta i gceantair fhorimeallacha agus thuaithe ag teastáil chun go nglacfar leis na teicneolaíochtaí sin ag réimse níos leithne. Anuas air sin, beidh ar réitigh dhigiteacha a forbraíodh le haghaidh próisis chaighdeánaithe tacú le samhlacha níos éagsúlaithe feirmeoireachta. Beidh glacadh na dteicneolaíochtaí a bhaineann leis an nascadh ag brath ar mhuinín, ar ardleibhéil slándála agus ar scileanna iomchuí. IV. Tosca geopholaitiúla, eacnamaíocha, sóisialta, agus rialála lena gcinntear an nascadh Dearbhaítear leis na hathruithe geopholaitiúla atá ann faoi láthair gur gá dlús a chur leis na haistrithe nasctha, rud a chuirfeadh le hathléimneacht agus uathriail straitéiseach oscailte an Aontais a threisiú. Tá athrú tagtha ar réaltacht gheopholaitiúil agus eacnamaíoch na Rúise cheana féin mar gheall ar iarmhairtí ionsaí míleata na Rúise i gcoinne na hÚcráine. Áirítear leis sin tosca éagsúla atá ábhartha don nascadh: praghsanna fuinnimh agus bia a bheith as cuimse agus impleachtaí sóisialta gaolmhara, an gá a d’fhéadfadh a bheith ann úsáid an ghuail a mhéadú ar bhonn sealadach, brú breise ar an airgeadas poiblí, rátaí boilscithe níos airde, cibear-rioscaí méadaithe, saincheisteanna a bhaineann le slabhraí soláthair, agus rochtain lagaithe ar amhábhair agus teicneolaíochtaí criticiúla. D’fhéadfadh sé a bheith ina phointe iompaithe don aistriú glas ó bhreoslaí iontaise dlús a chur leis an aistriú ó bhreoslaí iontaise. Leis an staid gheopholaitiúil cuirfear dlús freisin le claochlú na slabhraí soláthair, a bheidh mar thoradh ar athruithe i gcostais dhomhanda saothair agus táirgthe, chomh maith leis na hiarmhairtí a bheidh ag paindéim COVID-19. Cuirfidh sé leis an mbrú chun bogadh chuig slabhraí soláthair nach bhfuil chomh leochaileach, atá níos éagsúlaithe, agus níos iontaofa agus, b’fhéidir, chuig slabhraí soláthair i dteannta comhghuaillithe. D’fhéadfadh sé sin, i gcásanna áirithe, an lorg carbóin a laghdú agus an geilleagar ciorclach a chothú. Sa chomhthéacs sin, tá comhpháirtithe an Aontais amhail an Chóiré Theas, na Stáit Aontaithe agus an tSeapáin, mar shampla, curtha i bhfeidhm nó tá tús curtha acu le córais faireacháin ar an slabhra soláthair agus acmhainní intíre a fhorbairt le déanaí. Beidh sé fíorthábhachtach do na haistrithe nasctha rochtain a fháil ar amhábhair chriticiúla. Faoi láthair, is mó arís spleáchas an Aontais ar thríú tíortha, an tSín san áireamh, i gcás roinnt amhábhar ríthábhachtach ná spleáchas an Aontais ar bhreoslaí iontaise ar an Rúis. Níl i dtáirgeadh an Aontais féin ach 4 % de shlabhra soláthair domhanda na n-amhábhar criticiúil a úsáidtear chun trealamh digiteach a tháirgeadh, amhail pallaidiam, tantalam, nó neoidimiam.. Níl tionscal mianadóireachta, próiseála ná athchúrsála atá méadaithe go leordhóthanach ag an Aontas ach an oiread. Níor leor go dtí seo an dul chun cinn maidir le taiscí intíre a fhorbairt, lena n-áirítear taiscí a bhfuil tábhacht straitéiseach ag baint leo don gheilleagar, go háirithe toisc go bhfuil bacainní suntasacha fós os comhair tionscadal. Ag an am céanna, chun ár spriocanna maidir le fuinneamh glan a bhaint amach, beidh gá le méideanna méadaitheacha d’amhábhair éagsúla, e.g. méadú 3500 % ar úsáid litiam, príomhghné den tsoghluaisteacht leictreach. Tá 40 % de thaiscí litiam sa tSile faoi láthair, agus is sa tSín atá 45 % dá saoráidí scagtha ar fud an domhain.. Ina theannta sin, táthar ag súil le méadú 330 % ar úsáid cóbailt, agus méadú 30-35 % ar úsáid alúmanaim agus copair.. Tá tábhacht ar leith i gcónaí ag baint le trádáil, comhar agus comhpháirtíochtaí le réimse éagsúlaithe de thíortha atá ar mhórán mianraí agus tíortha atá ar aon intinn leo. Leis an mborradh domhanda atá tagtha ar an éileamh, méadaítear an iomaíocht le haghaidh acmhainní agus is dócha go rachaidh sé in olcas an díriú táirgeachta, rud a chruthóidh rioscaí breise geopholaitiúla maidir leis an soláthar. Sa bhreis ar an rochtain ar amhábhair chriticiúla, beidh sé ríthábhachtach sa chomhthéacs nua geopholaitiúil go mbeadh an cumas chun caighdeáin chomhshaoil agus shóisialta a shocrú, chun inbhuanaitheacht na ngníomhaíochtaí mianadóireachta, scagtha agus athchúrsála a áirithiú, agus chun fuinneamh a tháirgeadh.. In éineacht le dóthain infheistíochta, d’fhéadfadh ciorclaíocht mhéadaithe agus beachtas sa táirgeadh a bheith ina gcabhair chun na spleáchais straitéiseacha sin a laghdú. D’fhéadfadh an digitiú dlús breise a chur leis an gciorclaíocht, tríd an dearadh a fheabhsú, trí chruinneas táirgthe a mhéadú, agus trí fheabhas a chur ar dheisiú, ar athchóiriú agus ar phróisis athchúrsála. Mar shampla, tar éis 2040, d’fhéadfadh athchúrsáil a bheith ar an bpríomhfhoinse soláthair atá ag an Aontas den chuid is mó de mhiotail idirthréimhseacha, mar aon leis an ngá leanúnach le miotail phríomhúla.s. Beidh an athchúrsáil níos tábhachtaí fós, ós rud é, mar shampla, nach bhfuil táirgeadh cruach nó alúmanaim ó dhramhchruach chomh dian céanna ar fhuinneamh ná mar a bhíonn lena dtáirgeadh ó amhábhair.. Tá cainníocht agus cáilíocht na hathchúrsála ábhartha. Mar shampla, bíonn caillteanais ollmhóra luacha ann mar thoradh ar éilliú copair ar chruach agus ar alúmanam agus ar úsáid fuinnimh agus astaíochtaí níos airde dá bharr. Beidh tuilleadh tábhachta ag baint le geopholaitíocht na dteicneolaíochtaí.. Tabharfaidh rochtain ar theicneolaíochtaí criticiúla buntáiste iomaíoch agus laghdóidh sé spleáchais straitéiseacha. Lagaíonn acmhainn theoranta an Aontais faoi láthair i roinnt teicneolaíochtaí cothrománacha a seasamh.. D‘fhéadfadh méadú tapa teacht ar iomaíocht teicneolaíochta, rud a d’fhéadfadh a bheith ina chúis le hilroinnt na n-éiceachóras nuálaíochta domhanda. D’fhéadfadh sé sin costais agus rioscaí cibearshlándála a mhéadú, go háirithe i gcás teicneolaíochtaí dé-úsáide, e.g. bonneagar 5G agus 6G nó teicneolaíochtaí digiteacha sa talmhaíocht.. Tá sé sin níos ábhartha fós toisc go dtiocfaidh méadú ollmhór ar an méid sonraí a bhailítear, lena n-áirítear sonraí maidir le nósanna agus patrúin iompraíochta tomhaltóirí, agus go dtiocfaidh méadú ollmhór ar líon na bhfearas nasctha. Thairis sin, táthar ag súil go dtiocfaidh méadú ar iomaíocht atá bunaithe ar luachanna agus ar shamhlacha sochaíocha freisin. Tá sé sin le feiceáil cheana i gcineálacha éagsúla cur chuige maidir leis an idirlíon. Mar shampla, teorainn a chur leis an rochtain ar ábhar sonrach (e.g. an tSín, an Rúis), cur chuige bunaithe ar luach a shaothrú (e.g. fócas an Aontais ar phríobháideachas sonraí agus ar intleacht shaorga iontaofa) nó samhlacha sonracha rialachais a chur chun cinn (e.g. iad príobháidithe den chuid is mó, amhail sna Stáit Aontaithe, nó faoi thionchar an stáit, mar atá ann i gceannasacht dhigiteach na Síne). Tá méadú ag teacht ar an imní atá ann faoi na naisc idir cibirghníomhaíochtaí mailíseacha agus an bhréagaisnéis, rud a chuireann leis an daonlathas, a chuireann le deighiltí, agus a chuireann bac ar rochtain ar fhaisnéis chruinn. Tá sé sin ábhartha, ós rud é go bhfuil deireadh curtha leis an dul chun cinn daonlathach le 30 bliain anuas: tá meánleibhéal an daonlathais dhomhanda in 2021 laghdaithe go dtí an leibhéal a bhí aige in 1989. Ina theannta sin, d’fhéadfadh tionchar a bheith ag an gcomhthéacs geopholaitiúil atá ann faoi láthair ar thionscadail a bhaineann le haistrithe nasctha i dtíortha comhpháirtíochta, a bhfuil srianta airgeadais agus soláthair ag bagairt orthu cheana féin i ngeall ar iarmhairtí paindéime COVID-19. Tá an dúshlán sin ag éirí níos tábhachtaí fós, ós rud é, den chéad uair riamh, go ndearnadh an dul chun cinn ar an leibhéal domhanda i dtreo Spriocanna Forbartha Inbhuanaithe na Náisiún Aontaithe a aisiompú.. Beidh sé ríthábhachtach ár mbeartais a chur in oiriúint do shamhail nua eacnamaíoch chun na haistrithe nasctha a bhaint amach. Is éard atá i gceist leis sin an dearcadh traidisiúnta maidir leis an dul chun cinn eacnamaíoch a atreorú i dtreo dearcadh a bheadh níos cáilíochtúla maidir leis an bhfolláine, le héifeachtúlacht acmhainní, leis an gciorclaíocht agus le hathghiniúint. I ndeireadh na dála, chun neodracht aeráide, úsáid inbhuanaithe acmhainní, truailliú nialasach a bhaint amach agus chun stop a chur leis an meath ar an mbithéagsúlacht, beidh gá le hathrú suntasach ar na beartais eacnamaíocha agus shóisialta, á spreagadh ag meascán iomchuí d’ionstraimí margadhbhunaithe (mar shampla, praghsáil carbóin) agus infheistíochtaí san earnáil phoiblí agus san earnáil phríobháideach araon i dtionscadail inbhuanaithe. Ina theannta sin, tá fás fiontar sóisialta agus infheistíochtaí ar son tionchair ina thoisc ghalbhánaithe don athrú sin. Beidh na haistrithe nasctha cothrom nó ní bheidh siad: beidh a rath ag brath ar an gcuimsitheacht agus an inacmhainneacht. Is mó an baol a bhíonn ag daoine le hioncam íseal agus meánioncam i ndáil le tionchair agus costais na n-aistrithe nasctha, e.g. uathoibriú post, rochtain ar réitigh dhigiteacha agus seirbhísí poiblí digiteacha, praghsanna níos airde fuinnimh agus bia, feabhsuithe ar éifeachtúlacht fuinnimh foirgneamh a mhaoiniú, nó bochtaineacht iompair. Tá bearna ann freisin idir gnólachtaí ardteicneolaíochta agus na gnólachtaí sin atá tite ar gcúl ó thaobh na teicneolaíochta de. D’fhéadfadh difríochtaí réigiúnacha i leibhéal na forbartha eacnamaíche agus an rathúnais shóisialta na difríochtaí sin a ghéarú tuilleadh. D’fhéadfadh aighneas sa mhargadh saothair agus caipitil iad a dhéanamh níos faide agus níos costasaí. Sa chomhthéacs sin, ní bheifear in ann neodracht aeráide agus inbhuanaitheacht an chomhshaoil a bhaint amach ach amháin má tá bearta ag gabháil leo lena dtacaítear leis na grúpaí sin na hualaí airgeadais gaolmhara a iompar agus trí éagothromaíochtaí a dhúnadh.. Beidh sé ríthábhachtach cuspóirí Dheacáid Dhigiteach an Aontais agus Colún Eorpach na gCeart Sóisialta a bhaint amach chun na bearnaí sin a dhúnadh, ach d’fhéadfadh sé go mbeadh gá le tuilleadh gníomhaíochta. Tá sé sin níos láidre fós ós rud é gurb iad na daoine sin is deacra an t-aistriú a iompar ná na daoine sin atá ar an leibhéal is ísle d’astaíochtaí. Go deimhin, faoi láthair, is é an 10 % is saibhre de mhuintir na hEorpa a astaíonn níos mó ná 3 oiread na n-astaíochtaí in aghaidh an duine ná an chuid eile de shaoránaigh na hEorpa. Beidh athruithe móra i margadh saothair an Aontais agus scileanna gaolmhara mar thoradh ar na haistrithe nasctha sin. Beidh caillteanas post ann sna earnálacha agus réigiúin a bhfuil spleáchas mór acu ar mhianadóireacht ghuail, ar eastóscadh breoslaí iontaise, agus ar shlabhraí próiseála agus soláthair. Ar an taobh eile, cruthófar poist nua mar thoradh ar an aistriú glas, e.g. san fhuinneamh glan, san athchóiriú, agus sa gheilleagar ciorclach. Ar an gcaoi chéanna, is dócha go gcruthófar deiseanna nua fostaíochta agus gnó e.g. sna hardteicneolaíochtaí leis an aistriú digiteach óna dtiocfaidh caillteanas post eile go hiomlán nó go páirteach. Beidh tionchar freisin ag digitiú breise, arna luathú ag COVID-19, ar choinníollacha agus ar phatrúin oibre, agus ar rochtain ar chosaint shóisialta. Ní gá gur próiseas comhuaineach a bheidh sna próisis sin, agus beidh an tionchar a bheidh acu ar chuideachtaí, ar earnálacha agus ar réigiúin éagsúla míchothrom, rud a chiallaíonn go bhféadfadh míchothromaíochtaí a bheith ann ar na margaí eacnamaíocha agus saothair. Beidh tacair scileanna éagsúla ag teastáil chun ábhar na bpost a chlaochlú agus chun an fhostaíocht a ath-leithdháileadh. Ar an iomlán, d’fhéadfadh éifeachtaí na n-aistrithe nasctha a bheith comhlántach ar mhargadh an tsaothair, agus na héifeachtaí a mbeadh tuilleadh taighde tuillte acu a mhéadú agus a chur ar ceal.